b'\n_START_ARTICLE_\nPalkkaty\xc3\xb6l\xc3\xa4inen\n_START_SECTION_\nHistoria\n_START_PARAGRAPH_\nPalkkaty\xc3\xb6l\xc3\xa4inen perustettiin vuonna 1929, kun sosialidemokraatit erosivat Suomen Ammattij\xc3\xa4rjest\xc3\xb6st\xc3\xa4 vastalauseena kommunistien johtaman j\xc3\xa4rjest\xc3\xb6n linjalle. Aloitteen lehden perustamiseksi teki Ammatillisten J\xc3\xa4rjest\xc3\xb6jen Valtuuskunta (AVJ), ja julkaisijaksi tuli aluksi Suomen Ty\xc3\xb6l\xc3\xa4isliitto, SDP:n SAJ:sta eronneille perustama eri aloja koonnut ammattiliitto. Palkkaty\xc3\xb6l\xc3\xa4isen kaksi n\xc3\xa4yte numeroa julkaistiin marras- ja joulukuussa, ja vuoden 1930 alusta se alkoi ilmesty\xc3\xa4 s\xc3\xa4\xc3\xa4nn\xc3\xb6llisesti kerran viikossa. Uusi lehti julistautui ei-kommunistisen ammattiyhdistysv\xc3\xa4en \xc3\xa4\xc3\xa4nenkannattajaksi ja se ilmoitti taistelevansa kommunistien karkottamiseksi ay-liikkeest\xc3\xa4. Palkkaty\xc3\xb6l\xc3\xa4isen ensimm\xc3\xa4inen p\xc3\xa4\xc3\xa4toimittaja oli E. K. Louhikko ja toimitussihteeri K.-A. Fagerholm. Nykyinen SAK pit\xc3\xa4\xc3\xa4 Palkkaty\xc3\xb6l\xc3\xa4ist\xc3\xa4 vuosina 1908\xe2\x80\x931930 ilmestyneen SAJ:n Suomen Ammattij\xc3\xa4rjest\xc3\xb6 -lehden perillisen\xc3\xa4. Loppuvuonna 1930 Palkkaty\xc3\xb6l\xc3\xa4isest\xc3\xa4 tuli Suomen Ammattiyhdistysten Keskusliiton \xc3\xa4\xc3\xa4nenkannattaja._NEWLINE_Vuonna 2010 SAK pohti Palkkaty\xc3\xb6l\xc3\xa4isen paperiversion lakkauttamista. Lehden tekemist\xc3\xa4 p\xc3\xa4\xc3\xa4tettiin kuitenkin jatkaa v\xc3\xa4hent\xc3\xa4m\xc3\xa4ll\xc3\xa4 ilmestymiskertoja kymmenest\xc3\xa4 viiteen vuodessa.'